# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## இரவி

### படிப்பினைகள்

- நிகழ்வு நடக்கும் நகர் அல்லது அதற்கு அருகில் உள்ளவர்கள் நிகழ்வின் பெரும் பொறுப்பை ஏற்க வேண்டும். குறிப்பாக, நேரில் சென்று பார்த்து ஏற்பாடு செய்ய வேண்டியவை, நிகழ்வு நடக்கும் நாளுக்கான பின்னணி வேலைகளுக்கான ஆதரவும்.  
- தனித்தனியாக செய்யக்கூடிய வேலைகளை ஒரு நிகழ்வுடன் இணைக்கக்கூடாது. இது வேலைப்பளுவையும் அழுத்தத்தையும் கூட்டும். எடுத்துக்காட்டுக்கு, சட்டை, சான்றிதழ் போன்றவற்றை நிகழ்வில் தருவது நன்றாக இருக்கும். ஆனால், தனியே அஞ்சல் வழியேயும் செய்திருக்கலாம்.  
- நிகழ்வில் கட்டாயம் செய்ய வேண்டியவை என்று சில முன்னுரிமைகளை வைத்துக் கொள்ள வேண்டும். இயலாத போது, மற்றவற்றை ஒத்தி வைக்கத் தயங்கக்கூடாது. எடுத்துக்காட்டுக்கு, கையேட்டை நிகழ்வுக்குக் கொண்டு வர முடியாத போது அதன் வெளியீட்டைத் தள்ளி வைத்து வேலைப்பளுவைக் குறைத்துக் கொண்டது.  
- எதைச் செய்கிறோம் என்பது மட்டும் திட்டமிடல் அன்று. எதைச் செய்யாமல் விடுகிறோம் என்பதும் திட்டமிடலே. நிகழ்வு இடத்துக்கு அருகிலேயே தங்குமிடம் ஏற்பாடு செய்ததன் மூலம் போக்குவரத்துக்கான ஏற்பாடு, நேரம், செலவு மிச்சப்படுத்தப்பட்டது. உணவு வழங்குவதில்லை என்ற முடிவு செலவை மிச்சப்படுத்தியதுடன் நடைமுறைச் சிக்கல்களையும் தீர்த்தது. எனக்குத் தெரிந்த 2 நாள் நிகழ்வில் சாப்பாடு ஏற்பாடு செய்யாமல் விடுவதை வேறு எங்கும் பார்த்தது இல்லை. அதே வேளை, நிகழ்வு இடத்துக்கு அருகிலேயே உணவகம் இருப்பது போல் பார்த்துக் கொண்டது திட்டமிடல்.  
- ஒரு பெரு நிகழ்வுக்கு குறைந்தது 6 மாதங்களுக்கு முன்பாவது திட்டமிட வேண்டும். 2 மாதங்களுக்கு முன்பாவது அனைத்து ஏற்பாடுகளும் தயார் நிலையில் இருக்க வேண்டும். அதற்குப் பிறகு நிகழ்வைப் பற்றிய அறிவிப்புகளைச் செய்வது பரப்புரைக்கு போதுமான காலத்தைத் தரும். கடைசி நேர நெருக்கடிகளையும் தவிர்க்கும்.  
- கையில் நல்கைப் பணம் கிடைத்த பிறகு திட்டங்களை உறுதி செய்வது நல்லது.  
- கடைசி நாள் வரைக்கும் புதுப் புது யோசனைகளைச் சேர்த்துக் கொண்டே போவதைத் தவிர்க்க வேண்டும். இது அனைவரின் பரிந்துரைகளையும் உள்ளடக்கிச் செய்வது போல் இருந்தாலும் திட்டமிடலைக் குழப்பும். நல்ல பரிந்துரைகளைக் குறித்து வைத்துக் கொண்டு அடுத்த நிகழ்வில் பயன்படுத்திக் கொள்ள வேண்டும்.  
- எவ்வளவு நல்ல யோசனையாக இருந்தாலும், அதனை முன்மொழிபவரே அதனைச் செயற்படுத்துவதற்கான முழு பொறுப்பையும் எடுத்துக் கொள்ள வேண்டும். அவரால் இயலாத போது, அவர் வேறு ஒருவரின் ஒருங்கிணைப்பு உதவியைப் பெற்றுக் கொள்ளலாம். ஆனால், இறுதி நாள் நிகழ்வு முடியும் வரை அதனைச் செயற்படுத்துவதற்கான பொறுப்பு இருக்க வேண்டும். அதனைச் செய்து முடிக்க இயலாத போது, பாதியிலோ கடைசியிலோ மற்ற ஒருங்கிணைப்பாளர்கள் இணைவதைத் தவிர்க்க வேண்டும். திட்டத்தைக் கைவிடவோ ஒத்திப் போடவோ தயங்கக்கூடாது. இது பல்வேறு மட்டங்களில் பொறுப்புணர்வை வளர்ப்பதுடன், நிகழ்வு ஒருங்கிணைப்பாளர்களின் பணிச்சுமையைக் குறைக்கும்.  
- நிகழ்வு ஏற்பாடுகளில் ஈடுபடும் ஒவ்வொருவரின் உழைப்பும் ஒவ்வொரு நாளும் ஆவணப்படுத்த வேண்டும். இதற்கு என்று திட்டப்பக்கத்தில் ஒரு துணைப்பக்கம் உருவாக்கி அங்கு நாட்குறிப்பு போல் எழுதலாம். இதன் மூலம் யார், யார் எவ்வளவு உழைக்கிறார்கள், என்ன சிக்கல்களை எதிர்கொள்கிறார்கள் என்பது வெளிப்படையாக பதிவாகும். அதனைக் கவனிக்கும் மற்றவர்கள் தாமாகவே இணைந்து உதவ இயலும்.  
- நிகழ்வு நடக்கும் நாள் அன்று ஒரு மணி நேரம் முன்பாவது விக்கிப்பீடியர்கள் நிகழ்வு இடத்தில் கூடுவதை உறுதிப்படுத்த வேண்டும். இதன் மூலமாகவே, நிகழ்வு நாளன்று உள்ள கூடுதல் பணிச்சுமைகளைத் திட்டமிட்டுப் பிரித்துக் கொள்ள முடியும். உணவு இடைவேளைக்குப் பிறகும் மற்றவர்கள் நிகழ்வுக்கு வருவதற்கு முன் ஒரு அரை மணி நேரமாவது நாம் கூடிப் பேசித் திட்டமிட வேண்டும்.  
- நிகழ்வு நடக்கும் இடத்தில் ஒரு வெள்ளைப் பலகை வைத்து, அனைவரின் கருத்துகளையும் உடனுக்குடன் அறிந்து சீராக்குவதோடு வேலைகளையும் பிரித்துக் கொள்ள வேண்டும்.  
- நிகழ்வு தொடர்பாக பல இடங்களுக்கு நேரில் சென்று ஏற்பாடுகளைக் கவனித்துக் கொள்பவர்களுக்கான போக்குவரத்து, உணவு, தங்குமிடச் செலவையும் உள்ளடக்கி நல்கைத் தொகை பெற வேண்டும்.  
- போதுமானத தன்னார்வலர்கள் இல்லை என்பது முன்கூட்டியே தெரிந்தால் சரியான நிகழ்வு மேலாண்மை நிறுவனங்களிடம் இருந்து தொழில்முறை உதவியைப் பெற்றுக் கொள்ள வேண்டும். விக்கிப்பீடியாவில் கட்டுரைகளை எழுதத் தான் பணம் தரக்கூடாதே தவிர, இது போன்ற நிகழ்வுகளைப் பணம் கொடுத்து உரிய உதவிகளைப் பெற்றுக் கொள்வதில் தவறில்லை. இதற்கான எடுத்துக்காட்டுகள் விக்கிமேனியா முதற்கொண்டு பல நிகழ்வுகளில் உண்டு.  
- Unconference போன்ற தமிழகச் சூழலுக்குப் புதுமையான முயற்சிகளைப் பற்றி நிகழ்வின் தொடக்கத்தில் விளக்கிச் சொல்ல வேண்டும். Unconference செய்வது பிழை இல்லை. ஆனால், அதனைப் பற்றி போதிய புரிதலை ஏற்படுத்தாமல் விடுவது தேவையற்ற எதிர்பார்ப்புகள், ஏமாற்றங்களுக்கு இட்டுச் செல்கிறது.  
- கலந்துரையாடல் நிகழ்வுக்குக் கண்டிப்பாக ஒரு மட்டுறுத்துனர் தேவை.  
- சட்டைகள் தொடர்பான படிப்பினையை இங்கு காணலாம்.  
- ஊடகச் சந்திப்பு தொடர்பான படிப்பினையை இங்கு காணலாம்.